สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 12 ก.พ.59
12 ก.พ. 2559

– ช่วงเย็นนี้ เงินเยนอยู่ที่ระดับ 112.45 เยน/ดอลลาร์ จากช่วงเช้าที่ระดับ 112.42/43 บาท/ดอลลาร์
– ส่วนเงินยูโร เย็นนี้อยู่ที่ระดับ 1.1290 ดอลลาร์/ยูโร จากช่วงเช้าที่ระดับ 1.1303/1306 ดอลลาร์/ยูโร
– ดัชนี SET ปิดวันนี้ที่ระดับ 1,276.49 ลดลง 4.25 จุด หรือ 0.33% โดยมีมูลค่าการซื้อขาย 37,112 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 988.94 ล้านบาท (SET+MAI)
 
– ธนาคารแห่งประเทศไทย (ธปท.) เชื่อว่าการปล่อยสินเชื่อของระบบธนาคารพาณิชย์ในปี 59 จะขยายตัวได้ดีกว่าปี 58 เนื่องจากจะมีการปล่อยสินเชื่อทั้งในส่วนการประมูล 4G และโครงการลงทุนภาครัฐ ซึ่งสอดคล้องกับการขยายตัวเศรษฐกิจในปีนี้ที่คาดว่าจะเติบโต 3.5% สูงขึ้นจากปีก่อน ขณะที่คาดว่าหนี้ที่ไม่ก่อให้เกิดรายได้ (NPL) จะค่อยๆ ทยอยปรับลดลง
โดยในปี 58 ที่ผ่านมา ระบบธนาคารพาณิชย์มีเสถียรภาพ เงินสำรองและเงินกองทุนอยู่ในระดับสูง แม้ว่าสินเชื่อจะขยายตัวชะลอลง และคุณภาพสินเชื่อด้อยลงตามภาวะเศรษฐกิจ แต่กำไรจากการดำเนินงานยังขยายตัวในเกณฑ์ดี แม้กำไรสุทธิจะลดลงจากการกันสำรองเพิ่มขึ้น
– ตลาดหุ้นยุโรปเปิดตลาดวันนี้ดีดตัวสูงขึ้น โดยดัชนี Stoxx Europe 600 เปิดพุ่ง 1.3% แตะ 307.39 จุด ภายหลังจากที่ราคาน้ำมันกลับมาดีดตัวสูงขึ้น แม้ว่าตลาดหุ้นโตเกียวร่วงลงหลังจากที่เงินเยนแข็งค่าขึ้น
– ราคาน้ำมันพุ่งสูงขึ้นในวันนี้ หลังที่สหรัฐอาหรับเอมิเรตส์ได้ออกมาแสดงความเห็นที่ทำให้เกิดการคาดการณ์เรื่องการปรับลดกำลังการผลิตลง โดยราคาน้ำมันดิบเบรนท์ดีดตัวขึ้น 3.6% แตะ 31.15 ดอลลาร์ต่อบาร์เรล เมื่อเวลาประมาณ 14.50 น.ตามเวลาไทย
– สำนักงานสถิติแห่งเยอรมนี (Destatis) รายงานว่า GDP ไตรมาส 4/2558 ของเยอรมนี ขยายตัว 0.3% เทียบรายไตรมาส ซึ่งแม้การส่งออกจะอ่อนแรงลงท่ามกลางความไม่แน่นอนของเศรษฐกิจโลก แต่เนื่องจากการบริโภคภายในประเทศนั้นยังมีความแข็งแกร่ง จึงเป็นปัจจัยสำคัญที่ช่วยหนุนเศรษฐกิจเยอรมนีในไตรมาสที่ผ่านมา โดยการใช้จ่ายภาคครัวเรือนได้กลับมาขยายตัว เนื่องจากตลาดแรงงานและค่าจ้างมีทิศทางที่ดี ขณะเดียวกันราคาน้ำมันและพลังงานที่ปรับตัวลดลงก็ทำให้ประชาชนมีเงินเหลือมากขึ้น
– รมว.คลังญี่ปุ่น ระบุว่า กลุ่มประเทศอุตสาหกรรมชั้นนำและประเทศเศรษฐกิจเกิดใหม่ 20 แห่ง (G20) จะพิจารณาการใช้นโยบายความร่วมมือที่เอื้อต่อการแก้ปัญหาความผันผวนในตลาดการเงินที่เกิดขึ้นเมื่อเร็วๆ นี้ ซึ่งการแสดงความคิดเห็นดังกล่าวมีขึ้นหลังจากสกุลเงินดอลลาร์/เยน ร่วงลงแตะระดับต่ำสุดในรอบราว 15 ปีเมื่อวานนี้ หลังจากที่นางเจเน็ต เยลเลน ประธานธนาคารกลางสหรัฐ (เฟด) ส่งสัญญาณในระหว่างการแถลงต่อสภาคองเกรสว่าเฟดอาจจะชะลอการปรับขึ้นอัตราดอกเบี้ย
– คืนนี้ สหรัฐฯ จะมีการประกาศตัวเลขเศรษฐกิจที่สำคัญ ได้แก่ ยอดค้าปลีกเดือนม.ค.59, ราคาส่งออกและนำเข้าเดือน ม.ค.59
 
ที่มา: สำนักข่าวอินโฟเควสท์